**Atbildes uz saņemtajiem jautājumiem**

saistībā ar Eiropas Savienības Atveseļošanas un noturības mehānisma plāna 1.1.1.3.investīcijas “Pilnveidota veloceļu infrastruktūra” projektu sagatavošanu un īstenošanu.

Saīsinājumi:

|  |  |
| --- | --- |
| AF | Eiropas Savienības Atveseļošanas un noturības mehānisms. |
| CFLA | Centrālā un finanšu līgumu aģentūra. |
| KPVIS | Kohēzijas politikas fondu vadības informācijas sistēmas AF apakšsistēma. |
| Noteikumi | Ministru kabineta 2023.gada 7.februāra noteikumi Nr.57 “Eiropas Savienības Atveseļošanas un noturības mehānisma plāna 1.komponentes “Klimata pārmaiņas un vides ilgtspēja” 1.1. reformu un investīciju virziena “Emisiju samazināšana transporta sektorā” 1.1.1.r. reformas “Rīgas metropoles areāla transporta sistēmas zaļināšana” 1.1.1.3.i. investīcijas “Pilnveidota veloceļu infrastruktūra” īstenošanas noteikumi”.  <https://likumi.lv/ta/id/339444-eiropas-savienibas-atveselosanas-un-noturibas-mehanisma-plana-1-komponentes-klimata-parmainas-un-vides-ilgtspeja-1-1-reformu> |
| Finansējuma saņēmējs | Saskaņā ar Noteikumu 13.punktu finansējuma saņēmēji ir Rīgas valstspilsētas pašvaldība, kā arī Ropažu, Ķekavas, Mārupes un Ādažu novada pašvaldības. |
| VARAM | Vides aizsardzības un reģionālās attīstības ministrija. |
| Metodika | Projekta iesnieguma veidlapas aizpildīšanas metodika. |

1. Jautājums:

**Kā nodrošināt Noteikumu 34.5.apakšpunktā minētā nosacījuma izpildi par to, ka ceļu būves veicēji nodrošina vismaz 70 % (pēc svara) būvniecības un nojaukšanas atkritumu, kas radušies būvlaukumā no veloceļa infrastruktūras būvniecības, sagatavošanu atkārtotai izmantošanai, pārstrādei un citiem materiālu atgūšanas veidiem?**

Atbilde:

Skaidrojam, ka Noteikumu 34.5.apakšpunktā minētā prasība ir interpretējama kā analoģiska Ministru kabineta 2021.gada 26.oktobra noteikumu Nr.712 “*Atkritumu dalītas savākšanas, sagatavošanas atkārtotai izmantošanai, pārstrādes un materiālu reģenerācijas noteikumi*” (turpmāk – Noteikumi Nr.712 par atkritumu atkārtotu izmantošanu) 6.punktā noteiktajai:

”*Šo noteikumu 1. pielikumā minētos būvniecības atkritumus, kuri nav bīstami atbilstoši normatīvajiem aktiem par atkritumu klasifikatoru un īpašībām, kas padara atkritumus bīstamus, katru gadu sagatavo atkārtotai izmantošanai vai pārstrādā, vai arī veic minētajos atkritumos esošo materiālu reģenerāciju (tai skaitā izmanto izrakto tilpju aizpildīšanai) ne mazāk kā 70 % apmērā (pēc svara) no kopējā kalendāra gadā radītā būvniecības un būvju nojaukšanas atkritumu daudzuma.”:*

[*https://likumi.lv/ta/id/327220-atkritumu-dalitas-savaksanas-sagatavosanas-atkartotai-izmantosanai-parstrades-un-materialu-regeneracijas-noteikumi*](https://likumi.lv/ta/id/327220-atkritumu-dalitas-savaksanas-sagatavosanas-atkartotai-izmantosanai-parstrades-un-materialu-regeneracijas-noteikumi)

Līdz ar to Noteikumu 34.5.apakšpunktā minētā prasība attiecas uz būvniecības atkritumiem, uz kuriem atsauce ir dota Noteikumu Nr.712 par atkritumu atkārtotu izmantošanu 6.punktā.

Vēršam uzmanību, ka Noteikumu Nr.712 par atkritumu atkārtotu izmantošanu anotācijā ir sniegts VARAM skaidrojums (27.lpp.), ka Noteikumu par atkritumu atkārtotu izmantošanu 5.punktā noteiktās prasības attiecas gan **uz būvdarbu veicējiem**, gan uz atkritumu apsaimniekotājiem, kuri veic būvniecības atkritumu apsaimniekošanu. Minētās normas ieviešanai ir **nepieciešams, lai minētā mērķa izpildei būvniecības atkritumu radītāji izmantotu būvniecības atkritumu apsaimniekošanas komersantu pakalpojumus**, kuru rīcībā ir nepieciešamā infrastruktūra, atļaujas un reģistrācijas atkritumu pārvadājumu uzskaites sistēmā, slēdzot attiecīgus līgumus ar minēto atkritumu apsaimniekotāju.

Līdz ar to, lai nodrošinātu minētās normas izpildi, ka ceļu būves (veloinfrastruktūras) veicēji nodrošina Noteikumu 34.5.apakšpunktā minētā nosacījuma izpildi, ir izvērtējama iespēja, iepirkumu dokumentācijā definēt prasību - ceļu būves (veloinfrastruktūras) veicējiem iesniegt finansējuma saņēmējam dokumentu (-us), kas apliecina, ka būvniecības un nojaukšanas atkritumi ir nodoti būvniecības atkritumu apsaimniekošanas komersantam.

2. Jautājums:

**Saistībā ar Noteikumu 42.punktu:**

***42. Aģentūra, pamatojoties uz finansējuma saņēmēja noslēguma maksājuma pieprasījumu, izmaksā finansējuma saņēmējam finansējumu par faktiski veiktajām projekta attiecināmajām izmaksām, ja ir sasniegts projekta mērķis. Finansējuma saņēmējs noslēguma maksājuma pieprasījuma dokumentācijai pievieno apliecinājumu par jaunas izbūvētas un pārbūvētas veloceļu infrastruktūras nodošanu ekspluatācijā un iekšējā auditora vai neatkarīga revidenta atzinumu par projekta izmaksu atbilstību šo noteikumu 28.punktā minētajām attiecināmajām izmaksām un mērķa sasniegšanu.***

**Vai varat atsūtīt kādu papildus informāciju, varbūt ir kaut kādas vadlīnijas, skaidrojums, kas tiks uzskatīts par iekšējo auditoru vai neatkarīgu revidentu atzinumu Satiksmes ministrijas skatījumā un CFLA?**

Atbilde:

Sākotnēji skaidrojam, ka Finanšu ministrijas izstrādāto vadlīniju “*Vadlīnijas informatīvā ziņojuma vai Ministru kabineta noteikumu izstrādei par Eiropas Savienības Atveseļošanas un noturības mehānisma plāna reformas vai investīcijas ieviešanu*” 21.punkts paredz arī investīcijas ieviešanas nosacījumos iespējamību, ka finansējuma saņēmējam projekta ietvaros **būs iespēja ieplānot neatkarīga revidenta/ iekšējā auditora iesaisti, lai apliecinātu mērķa sasniegšanu un izmaksu pamatotību.**

Ņemot vērā iepriekš minēto, Noteikumu 42.punktā noteikts, ka finansējuma saņēmējs noslēguma maksājuma pieprasījuma dokumentācijai pievieno arī **iekšējā auditora vai neatkarīga revidenta atzinumu** par projekta izmaksu atbilstību šo noteikumu 28.punktā minētajām attiecināmajām izmaksām un mērķa sasniegšanu. Līdz ar to, veicot auditu/ revīziju, svarīgi, ka iekšējais auditors vai neatkarīgs revidents pārbaudītu, vai noslēgtās vienošanās par projekta īstenošanu nosacījumi ir ievēroti.

Vienlaikus, Noteikumu 28.12.apakšpunktā kā attiecināmās izmaksas noteiktas arī **neatkarīga revidenta** pakalpojuma izmaksas, lai apliecinātu projekta izmaksu pamatotību un mērķa sasniegšanu.

Skaidrojam, ka nav paredzētas atsevišķas vadlīnijas par to, kas tiks uzskatīts par atzinumu par projekta izmaksu atbilstību attiecināmajām izmaksām un mērķa sasniegšanu. Atzinumu iekšējais auditors vai neatkarīgs revidents sagatavo, ņemot vērā nozarē izmantotos standartus un praksi.

Piemēram (1), iespējams var izmantot Ministru kabineta 2013.gada 9.jūlija noteikumu Nr.385 Iekšējā audita veikšanas un novērtēšanas kārtība”\* 5.3.1.apakšpunktā minētās pamatprasības, kas noteiktas iekšējā audita ziņojumam.

\*<https://likumi.lv/ta/id/258270-iekseja-audita-veiksanas-un-novertesanas-kartiba>

Tāpat var izmantot Iekšējā audita profesionālās prakses starptautiskos standartus\*\*, piemēram, piemērojot Darba izpildes standartus; proti, 2300 “Darba uzdevumu izpilde” un 2400 “Rezultātu ziņošana”.

\*\* <https://iai.lv/lv/standarti>

Piemēram (2), atzinums var būt Apliecinājuma uzdevuma ziņojums, kas sagatavots saskaņā ar Starptautiskās Grāmatvežu Asociācijas izdoto 3000. Starptautisko apliecinājuma uzdevumu standartu “*Apliecinājuma uzdevumi, kas nav vēsturiskās finanšu informācijas revīzijas vai pārbaudes uzdevumi*”. Atbilstoši iepriekš minētajam standartam, ievērojot ētikas normas, jāplāno un jāveic apliecinājuma uzdevums tā, lai iegūtu pietiekamu pārliecību par projekta izmaksu atbilstību attiecināmajām izmaksām un mērķa sasniegšanu.

3. Jautājums:

**Ja pie maksājuma pieprasījuma iesniedz** **iekšējā auditora vai neatkarīga revidenta atzinumu, vai to kāds vērtēs? No risku mazināšanas viedokļa iespējams būtu gatavi šo atzinumu iesniegt jau pie pirmā maksājuma pieprasījuma. Vai arī tikai pie noslēguma nepieciešams un tad tikai viņu arī skatīs?**

Atbilde:

Noteikumos nav noteikta prasība, ka starpposma maksājuma pieprasījumam ir jāpievieno iekšējā auditora vai neatkarīga revidenta atzinums par projekta izmaksu atbilstību attiecināmajām izmaksām un mērķa sasniegšanu. Saskaņā ar Noteikumu 42.punktu šādu atzinumu pievieno noslēguma maksājuma pieprasījumam.

Skaidrojam, ka finansējuma saņēmējs, iesniedzot starpposma maksājuma pieprasījumu, var iesniegt arī iekšējā auditora vai neatkarīga revidenta atzinums par maksājuma pieprasījumā deklarēto projekta izmaksu atbilstību attiecināmajām izmaksām, ko CFLA var izmantot izskatot starpposma maksājuma pieprasījuma dokumentāciju.

4. Jautājums:

**Ja ir sagatavota velo maršruta interaktīva karte, vai būtu pietiekami, ja finansējuma saņēmējs projekta iesnieguma veidlapā (PIV) norādītu saiti uz interaktīvo karti, kurā norādīta prasītā detalizācijas pakāpe vai tomēr velo maršruta karte jāiesniedz kā projekta iesnieguma pielikums?**

Atbilde:

Atbilstoši 1.1.1.3.i.investīcijas “Pilnveidota veloceļu infrastruktūra” (turpmāk – investīcija) projekta iesniegumu iesniegšanas kārtības\* (turpmāk – kārtība) 5.punktam:

*5.Finansējuma saņēmējs projekta iesniegumu sagatavo un iesniedz Kohēzijas politikas fondu vadības informācijas sistēmas AF apakšsistēmā (turpmāk – KPVIS).*

Savukārt saskaņā ar kārtības 6.3.4.apakšpunktu:

*Maršrutu karte jāpievieno KPVIS kā PIV pielikums. Maršrutu kartē jāatspoguļo projekta ietvaros iekļautie veloceļu infrastruktūras maršruti, vizuāli sadalot informāciju pa posmiem, kuros paredzēta (1) izbūve/ pārbūve, (2) atjaunošana, (3) pilnveidošana/ pielāgošana.*

Līdz ar to lūgums iesniegt karti atbilstoši augstāk minētajai prasībai, pievienojot karti KPVIS kā PIV pielikumu. Vēršam uzmanību, ka KPVIS sistēmā karte ir pievienojam sadaļā “Citi pielikumi”. Vienlaikus, gadījumā, ja ir sagatavota arī interaktīva karte, to aicinām arī norādīt kā informāciju projekta iesniegumā.

\* <https://www.sam.gov.lv/lv/1113i-investicija-pilnveidota-velocelu-infrastruktura>

5. Jautājums:

**Vai neatkarīgam auditoram ir jādod atzinums arī par avansa pieprasījumu?**

Atbilde:

Skaidrojam, ka Noteikumi neparedz prasību avansa pieprasījumam pievienot neatkarīga auditora atzinumu.

Vēršam uzmanību, ka saskaņā ar Noteikumu 42.punktu finansējuma saņēmējs noslēguma maksājuma pieprasījuma dokumentācijai pievieno iekšējā auditora vai neatkarīga revidenta atzinumu par projekta izmaksu atbilstību Noteikumos minētajām attiecināmajām izmaksām un mērķa sasniegšanu.

6. Jautājums:

**Atbilstoši normatīvo aktu prasībām, atzinums par attīstības programmu ir jāsaņem no attiecīgā plānošanas reģiona, mūsu gadījumā no Rīgas plānošanas reģiona. Vai šāds atzinums ir jāiesniedz?**

Atbilde:

Atbilstoši Metodikas 1.1.sadaļā (6.lpp.) sniegtajam skaidrojumam projekta mērķim ir jābūt pamatotam. Pamatojot projekta mērķi, kā rekomendācija metodikā tiek minēta, ka:

*finansējuma saņēmējs pamato projekta mērķa sasaisti ar pašvaldības attīstības programmu. Norāda pašvaldības tīmekļa vietnes adresi, kur atrodama:*

* *attīstības programma un investīcijas plāns, t.sk. pašvaldības lēmuma datums un numurs, ar kuru attīstības programma un investīciju plāns ir apstiprināti, un*
* *Vides aizsardzības un reģionālās attīstības ministrijas (turpmāk - VARAM) pozitīvs atzinums;*

*ja pašvaldības lēmums un VARAM atzinums nav pieejams pašvaldības tīmekļa vietnē, tos pievieno projekta iesniegumam.*

Skaidrojam, ka projekta iesniegumā var sniegt atsauci arī uz plānošanas reģiona atzinumu par attīstības programmu. Ja plānošanas reģiona atzinums nav pieejams finansējuma saņēmēja tīmekļa vietnē, aicinām to pievienot projekta iesniegumam (KPVIS sistēmā sadaļā “Citi pielikumi”).

7. Jautājums:

**Vai ir jāiesniedz pašvaldības lēmums, ar kuru attīstības programma un investīciju plāns ir apstiprināti?**

Atbilde:

Atbilstoši Metodikas 1.1.sadaļā (6.lpp.)\* sniegtajam skaidrojumam projekta mērķim ir jābūt pamatotam. Pamatojot projekta mērķi, kā rekomendācija metodikā tiek minēta, ka:

*finansējuma saņēmējs pamato projekta mērķa sasaisti ar pašvaldības attīstības programmu. Norāda pašvaldības tīmekļa vietnes adresi, kur atrodama:*

* *attīstības programma un investīcijas plāns, t.sk. pašvaldības lēmuma datums un numurs, ar kuru attīstības programma un investīciju plāns ir apstiprināti*

*[..]*

*ja pašvaldības lēmums [..] nav pieejams pašvaldības tīmekļa vietnē, tos pievieno projekta iesniegumam.*

\* <https://www.sam.gov.lv/lv/1113i-investicija-pilnveidota-velocelu-infrastruktura>